১২ বছর পর কাল কসবা পৌর নির্বাচন  স্টাফ রিপোর্টার, ব্রাহ্মণবাড়িয়া থেকে: আগামীকাল ব্রাহ্মণবাড়িয়ার কসবা পৌরসভার নির্বাচন। ১২ বছর আগে এই পৌরসভা প্রতিষ্ঠিত হলেও এবারই প্রথম নির্বাচন হচ্ছে। তাই নির্বাচন নিয়ে ব্যাপক উৎসাহ-উদ্দীপনা সেখানে। প্রায় মাসব্যাপী প্রচার-প্রচারণা শেষে এখন অপেক্ষা ভোটের। ৪ঠা মে নির্বাচনের তফসিল ঘোষণা করা হয়। ১৯৯৯ সালের জুনে এই পৌরসভা  হয়। পৌর এলাকার বিভিন্ন ওয়ার্ডের সীমানা ঠিকভাবে নিরূপিত হয়নি বলে আড়াইবাড়ির আবুল হাসেম নামের এক ব্যক্তির উচ্চ আদালতে রিট আবেদনের পরিপ্রেক্ষিতেই এই পৌরসভার নির্বাচন এতদিন আটকে ছিল। এর আগে একাধিক বার নির্বাচনের তফসিল ঘোষণা করা হলেও শেষ পর্যন্ত নির্বাচন হয়নি। নির্বাচনে মেয়র পদে ৩ জন এবং সংরক্ষিত মহিলা কাউন্সিলর পদে ৯ জন ও সাধারণ কাউন্সিলর পদে ৪৫ জন প্রার্থী প্রতিদ্বন্দ্বিতা করছেন। মেয়র পদের প্রার্থীরা হচ্ছেন- মহাজোট সমর্থিত কসবা সদর ইউপির সাবেক চেয়ারম্যান মো. মোশাররাফ হোসেন ইকবাল (দেয়াল ঘড়ি), চারদলীয় জোট  সমর্থিত সাবেক পৌর প্রশাসক ও কসবা সদর ইউপি চেয়ারম্যান মোহাম্মদ ইলিয়াছ (তালা), কসবা পুরাতন বাজার ব্যবসায়ী কমিটির সাধারণ সম্পাদক জিয়াউল হুদা শিপন (আনারস)। বিএনপির বিদ্রোহী প্রার্থী হওয়ায় জিয়াউল হুদা শিপনকে উপজেলা ছাত্রদলের সাংগঠনিক সম্পাদকের পদ থেকে বহিষ্কার করা হয়েছে। তারপরও অভ্যন্তরীণ কোন্দলের কারণে নির্বাচনে বিএনপি দুভাগ হয়ে আছে। তবে মূল প্রতিদ্বন্দ্বিতা আওয়ামী লীগের মোশাররাফ হোসেন ইকবাল ও বিএনপির মোহাম্মদ ইলিয়াছের মধ্যে হবে বলেই জানিয়েছেন ভোটাররা। পৌরসভার মোট ভোটার ২১ হাজার ৫৬৭ জন। তন্মধ্যে পুরুষ ভোটার ১০  হাজার ২০৩ জন এবং মহিলা ভোটার ১১ হাজার ৩৬৪ জন। ওদিকে ১০টি ভোট কেন্দ্রের মধ্যে ৯টি কেন্দ্র ঝুঁকিপূর্ণ হিসেবে চিহ্নিত করা হয়েছে। নির্বাচন সুষ্ঠু ও শান্তিপূর্ণ করতে নির্বাচন প্রশাসন সব ব্যবস্থা গ্রহণ করেছে বলে জানিয়েছেন উপজেলা নির্বাহী অফিসার কাজী মোহাম্মদ মোজাম্মেল হক।    কালকিনিতে চেয়ারম্যান প্রার্থীর ওপর বোমা হামলা  মাদারীপুর প্রতিনিধি: কালকিনি উপজেলায় চেয়ারম্যান প্রার্থী ও উপজেলা ছাত্রলীগের সহ-সভাপতি শাহজালাল হাওলাদারের ওপর বোমা হামলা চালিয়েছে  সন্ত্রাসীরা। গত বৃহস্পতিবার রাতে গোপালপুর হাটে এ ঘটনা ঘটে। তাকে গুরুতর আহত অবস্থায় মাদারীপুর সদর হাসপাতালে ভর্তি করা হয়েছে।  ঘটনার প্রতিবাদে তার সমর্থকরা রাত ১০টার দিকে ভুরঘাটা স্ট্যান্ডে টায়ার জ্বালিয়ে বিক্ষোভ প্রদর্শন করে ঢাকা-বরিশাল মহাসড়ক একঘণ্টা অবরোধ করে রাখে। পরে থানা পুলিশের হস্তক্ষেপে অবরোধ তুলে নেয়া হয়।  হাসপাতালের বেডে শুয়ে শাহজালাল বলেন, তিনি ধজি গ্রামে নির্বাচনী প্রচারণা শেষে গোপালপুর হাটে এলে তার মোবাইলে একটি ফোন আসে। ফোনে কথা বলতে তিনি গোপালপুর প্রাথমিক বিদ্যালয়ের দেয়ালের পাশে গেলে  দেয়ালের অপর পাশ থেকে তাকে লক্ষ্য করে একটি বোমার বিস্ফোরণ ঘটায় সন্ত্রাসীরা। এ ব্যাপারে থানার অফিসার ইনচার্জ একেএম শাহীন মণ্ডল বলেন, প্রতিদ্বন্দ্বী প্রার্থীদের ইন্ধনে একের পর এক তার ওপর হামলা চালানো হচ্ছে।    বকশীগঞ্জে নির্বাচনী সংঘর্ষে আহত ১০  বকশীগঞ্জ (জামালপুর) প্রতিনিধি: বকশীগঞ্জের নিলক্ষিয়া ও মেরুরচর ইউনিয়নে নির্বাচনী সংঘর্ষে ১০ জন আহত হয়েছে। আহতদের মধ্যে তিনজনের অবস্থা আশঙ্কাজনক। সংঘর্ষের সময় মেরুরচর ইউনিয়ন চেয়ারম্যান প্রার্থী মাহাবুবুর রহমানের  মোটরসাইকেল ভাঙচুর করা হয়েছে। গতকাল সকালে নিলক্ষিয়া ইউনিয়নের চেয়ারম্যান প্রার্থী ও সংরক্ষিত মহিলা আসনের প্রার্থী কর্মীদের মধ্যে সংঘর্ষে চেয়ারম্যান প্রার্থী রেজাউল করিমের কর্মী শিরিনা আক্তার, লতিফা বেগম ও বাবুসহ ১০ জন আহত হয়। আহতদের মধ্যে উল্লিখিত ৩ জন বকশীগঞ্জ হাসপাতালে চিকিৎসাধীন রয়েছে। পৃথক ঘটনায় মেরুরচর ইউনিয়নে দুই চেয়ারম্যান প্রার্থীর কর্মীদের মধ্যে সংঘর্ষের সময় চেয়ারম্যান প্রার্থী মাহাবুবুর রহমানের মোটরসাইকেল ভাঙচুর করা হয়েছে।    গজারিয়ায় রিটার্নিং অফিসার লাঞ্ছিত  গজারিয়া (মুন্সীগঞ্জ) প্রতিনিধি: গজারিয়া উপজেলায় নির্বাচনের দায়িত্বে নিয়োজিত রিটার্নিং অফিসার আখম জাহিদ ইকবালকে লাঞ্ছিত করার ঘটনায় গজারিয়া থানা শিক্ষাবিষয়ক সম্পাদক বাশার মাস্টারকে ৫ হাজার টাকা জরিমানা করা হয়েছে। সূত্রে জানা যায়, গতকাল গজারিয়া উপজেলায় নির্বাচনী প্রতীক বরাদ্দের সময় প্রার্থীর পক্ষে পছন্দের প্রতীক না দিলে রিটার্নিং অফিসার লাঞ্ছিত হন। বাউশিয়া ইউপি চেয়ারম্যান প্রার্থী জিএম আল আমিনের পছন্দের প্রতীক আনারস চেয়ে না পাওয়ায় আওয়ামী লীগ নেতা সাময়িক বরখাস্ত স্কুলশিক্ষক মো. বাশার  মাস্টার রিটার্নিং অফিসার জাহিদ ইকবালকে অকথ্য ভাষায় গালিগালাজ ও লাঞ্ছিত করেন। এ ঘটনায় উপজেলা নির্বাহী অফিসার ভ্রাম্যমাণ আদালত বসিয়ে বাশার মাস্টারকে ৫ হাজার টাকা জরিমানা করেন।    দুই চেয়ারম্যান প্রার্থীর সমর্থকদের সংঘর্ষ  গজারিয়া উপজেলা টেংগার ইউপির টেঙ্গারচর গ্রামে দুই চেয়ারম্যান প্রার্থীর সমর্থকদের মধ্যে সংঘর্ষে মহিলাসহ ১৫ জন আহত হয়েছে। এ সময় দুটি ঘর ভাঙচুর করা হয়। গতকাল সকাল ১০টায় চেয়ারম্যান প্রার্থী মো. আলমগীরের ভাতিজা জামানকে চেয়ারম্যান প্রার্থী  ইসহাক আলীর লোকজন উপজেলা চত্বরে মারধর করে। এ ঘটনার পর দুই প্রার্থীর সমর্থকদের মধ্যে সংঘর্ষ বাধে। ওই সময় জাকির আওলাদ বোরহানের নেতৃত্বে ৫০-৬০ জন চেয়ারম্যান প্রার্থী আলমগীরের বাড়িতে হামলা চালিয়ে দুটি ঘর ভাঙচুর করে। এ ব্যাপারে সংশ্লিষ্ট থানায় মামলা হয়েছে।    রূপগঞ্জে চেয়ারম্যান প্রার্থীর ওপর হামলা, গাড়ি ভাঙচুর  স্টাফ রিপোর্টার, রূপগঞ্জ থেকে: রূপগঞ্জ উপজেলার মুড়াপাড়া ইউনিয়নের বিএনপি সমর্থিত চশমা প্রতীকের চেয়ারম্যান প্রার্থী আলহাজ গোলাম ফারুক খোকনের ওপর  হামলা চালিয়েছে আওয়ামী লীগ সমর্থিত তালা প্রতীকের অপর চেয়ারম্যান প্রার্থী বরকত উল্লাহর কর্মী-সমর্থকরা। ঘটনাটি এলাকায় বেশ উত্তেজনার সৃষ্টি করেছে। আলহাজ গোলাম ফারুক খোকন জানান, শুক্রবার বিকালে উপজেলার গন্ধর্বপুর এলাকার একটি বিয়ে অনুষ্ঠান থেকে বাড়ি ফেরার পথে দড়িকান্দি মাদ্রাসা এলাকায় তার গাড়ি আওয়ামী লীগ সমর্থিত চেয়ারম্যান প্রার্থী বরকত উল্লাহ ও তার কর্মী বাহিনী গতিরোধ করে। এ সময় গোলাম ফারুক খোকনের বহনকারী মাইক্রোবাস (ঢাকা মেট্টো-চ-১১-৩৭৭৯) ভাঙচুর করে। চালক সারোয়ার হোসেন (৩০)কে মারধর করে গুরুতর আহত করে। আলহাজ  গোলাম ফারুক খোকন দৌড়ে নিরাপদে আশ্রয় নেয়। হামলায় আওয়ামী লীগ সমর্থিত চেয়ারম্যান প্রার্থী বরকত উল্লাহর ছেলে পাভেল, তার সমর্থক পটু খান, মেহেদী হাসান ডন, রনকসহ ৭-৮ জন অস্ত্রশস্ত্রে সজ্জিত হয়ে এ হামলা চালায়। আলহাজ গোলাম ফারুক খোকনের ওপর হামলার ঘটনায় অপর চেয়ারম্যান প্রার্থী বরকত উল্লাহ ও তার সমর্থকরা জড়িত থাকার অভিযোগ অস্বীকার করেছেন। রূপগঞ্জ থানার ওসি ফোরকান সিকদার বলেন, চেয়ারম্যানের ওপর হামলা ও গাড়ি ভাঙচুরের অভিযোগ পেয়েছি। তদন্ত সাপেক্ষে আইনানুগ ব্যবস্থা গ্রহণ করা হবে।     পাঁচবিবিতে নির্বাচনী সহিংসতায় আহত ৪  জয়পুরহাট প্রতিনিধি: পাঁচবিবি উপজেলার কসুম্বা ইউপিতে নির্বাচনী প্রচারণার সময় সংঘর্ষে নারীসহ ৪ জন আহত হয়েছে। গতকাল দুপুরে কুসুম্বা ইউপি নির্বাচনের চেয়ারম্যান প্রার্থী পাঁচবিবি থানা বিএনপির সভাপতি আবদুল গফুর মণ্ডলের কর্মী-সমর্থকরা ঢাকারপাড়া এলাকায় আনারস প্রতীকের পক্ষে নির্বাচনী প্রচারণা চালাতে গেলে আওয়ামী লীগ সমর্থিত চেয়ারম্যান প্রার্থী মোক্তার মণ্ডলের কর্মীরা বাধা দেয়। উভয়ের মধ্যে কথা কাটাকাটির এক পর্যায়ে মোক্তার মণ্ডলের কর্মীরা গফুর মণ্ডলের সমর্থকদের  বেদম মারধর করে এ সময় ঢাকারপাড়া গ্রামের শাহাদুজ্জামান (৩৫), তসলিম উদ্দীন (৪৭), মোজা মণ্ডল (৩৬) ও তার স্ত্রী মেরিনা খাতুন (৩০) মারাত্মক আহত হয়। আহতদের পাঁচবিবি উপজেলা স্বাস্থ্য কমপ্লেক্সে ভর্তি করা হয়েছে। পাঁচবিবি থানার অফিসার ইনচার্জ বিমানচন্দ্র জানান, তেমন কোন ঘটনা ঘটেনি। তবে নির্বাচনী টহল পুলিশ ঘটনাস্থলে রয়েছে।    মোকারিমপুর ইউপির নবনির্বাচিত চেয়ারম্যান শ্যামলের ওপর হামলা  ভেড়ামারা (কুষ্টিয়া) প্রতিনিধি: ভেড়ামারা উপজেলায় নির্বাচনী সহিংসতায়  মোকারিমপুর ইউপির নবনির্বাচিত চেয়ারম্যান রফিকুল ইসলাম শ্যামলের ওপর হামলা চালিয়েছে চিহ্নিত সন্ত্রাসীরা। এ সময় সন্ত্রাসীরা তাকে হত্যার হুমকি দিয়ে বাড়ি থেকে বের হতে নিষেধ করে এবং মোটরসাইকেলে লাথি মেরে ফেলে দেয়। এ ঘটনার পর মোকারিমপুর ইউপিজুড়ে চরম আতঙ্ক ছড়িয়ে পড়েছে। বৃহস্পতিবার দুপুরে মোকারিমপুর ইউপির নবনির্বাচিত চেয়ারম্যান বিএনপি নেতা রফিকুল ইসলাম শ্যামল ও তার সমর্থকরা গোলাপনগর মাজার শরিফ জিয়ারত করে ভোটারদের সঙ্গে সৌজন্য সাক্ষাৎ করে ফকিরাবাদস্থ নিজ বাসভবনে ফিরছিলেন। পথিমধ্যে তিনি গোলাপনগর বাজারে পৌঁছালে সন্ত্রাসীরা  তার মোটরসাইকেলের গতিরোধ করে তাকে ঘিরে ধরে। রফিকুল ইসলাম শ্যামল অভিযোগ করে বলেন, আমি নির্বাচিত হওয়ার পর থেকেই আওয়ামী লীগ সমর্থিত প্রার্থীর সমর্থকরা আমাকে হত্যা করার ষড়যন্ত্র করে আসছিল। গতকাল মাজার জিয়ারত শেষে গোলাপনগর বাজারে পৌঁছালে একদল যুবক কয়েকটি মোটরসাইকেল নিয়ে আমার গতিরোধ করে প্রাণনাশের হুমকি দেয় এবং আমার ব্যবহৃত মোটরসাইকেল লাথি মেরে ফেলে দেয়। এরপর বাজারের আজিজ স্টোরের মালিক শাহীনকে মারপিট করে আহত করে তারা পালিয়ে যায়। রফিকুল ইসলাম শ্যামলের ছোট ভাই, ভেড়ামারা উপজেলা পরিষদের ভারপ্রাপ্ত চেয়ারম্যান শাহজাহান  আলীর বড় ভাই ঢাকা বিশ্ববিদ্যালয়ের থিয়েটার বিভাগের সহযোগী অধ্যাপক ড. সাইফুল ইসলাম রিকেট জানান, নির্বাচনের পর থেকে পরাজিত আওয়ামী লীগ প্রার্থীর ক্যাডাররা পুরো মোকারিমপুর ইউনিয়ন চষে বেড়াচ্ছে। তাদের অব্যাহত হুমকিতে সাধারণ মানুষ আজ চরম আতঙ্কিত।    দৌলতপুরে নির্বাচনোত্তর সহিংসতায় বিএনপি কর্মীকে কুপিয়ে হত্যার চেষ্টা  দৌলতপুর (কুষ্টিয়া) প্রতিনিধি: দৌলতপুরে ইউনিয়ন পরিষদ নির্বাচনকে কেন্দ্র করে প্রতিপক্ষের সমর্থকরা বিএনপি কর্মী আমজাদ হোসেন (৪৫) কে কুপিয়ে হত্যার  চেষ্টা করেছে। পুলিশ ও আহতের পরিবার সূত্রে জানা যায়, গতকাল সকাল ৬টায় উপজেলার হোগলবাড়িয়া ইউনিয়নের সাদীপুর দাইড়পাড়া গ্রামের মৃত আইজুদ্দিনের ছেলে আমজাদ হোসেন (৪৫) বাড়ির পার্শ্ববর্তী পাটক্ষেত দেখতে গেলে প্রতিপক্ষ সুন্নত আলীর ছেলে খবির মণ্ডল ও মইনুদ্দিন এবং খবিরের ছেলে জাহাঙ্গীরসহ ৫-৭ জন আমজাদকে পিটিয়ে ও কুপিয়ে গুরুতর আহত করে ফেলে যায়। পরে এলাকাবাসী আহত অবস্থায় তাকে উদ্ধার করে প্রথমে দৌলতপুর ও পরে কুষ্টিয়া জেনারেল হাসপাতালে প্রেরণ করে। আহত বিএনপি কর্মী আমজাদ হোসেন স্থানীয় সাংবাদিকদের কাছে অভিযোগ করেন, গত ৪ঠা জুন  হোগলবাড়িয়া ইউনিয়ন পরিষদ নির্বাচনে বিএনপি সমর্থিত বিজয়ী প্রার্থী বিল্লাল হোসেনের পক্ষে নির্বাচনী প্রচারণা চালানোর জন্য প্রতিপক্ষ আওয়ামী লীগ সমর্থিত প্রার্থী সেলিম চৌধুরীর লোকজন তাকে বেশকিছু দিন ধরে তাকে প্রাণনাশের হুমকি দিয়ে আসছিল। এ ব্যাপারে আহত আমজাদ হোসেনের ছেলে সাহাদত হোসেন বাদী হয়ে থানায় অভিযোগ দায়ের করলেও পুলিশ এ ঘটনায় কাউকে আটক করতে পারেনি। তারই জের ধরে গতকাল এ হামলা চালানো হয়। এ ছাড়া মঙ্গলবার উপজেলার জয়রামপুর বাজারে তারাগুনিয়া গ্রামের বিএনপি নেতা সামসুলের ব্যবহৃত একটি ফ্রিডম-১০০ সিসি মোটরসাইকেল  প্রতিপক্ষের সন্ত্রাসীরা ছিনতাই করে নিয়ে যায়। এ ব্যাপারে থানায় অভিযোগ দিলেও পুলিশ তার মোটরসাইকেল উদ্ধার করতে পারেনি।    রানীশংকৈলে নির্বাচনী সহিংসতায় আহত ৩  ঠাকুরগাঁও প্রতিনিধি: রানীশংকৈল উপজেলার রাতোর ইউনিয়নে নির্বাচন পরবর্তী সহিংসতায় ৩ জন আহত হয়েছে। এদের মধ্যে ছুরিকাঘাতে আহত পূর্ণিমা রানীকে দিনাজপুর মেডিকেল কলেজ হাসপাতালে চিকিৎসা দেয়া হচ্ছে। এলাকাবাসী জানায়, রাতোর ইউনিয়নের গোপীনাথপুর, ভেলাই, মালিভিটা, বাবুরিয়া ও ডুমুরকালি গ্রামে বিচ্ছিন্নভাবে  নির্বাচনের পরদিন বৃহস্পতিবার থেকে সহিংসতার ঘটনা ঘটছে। পরাজিত প্রার্থীদের কর্মী ও সমর্থকদের হামলায় ওই এলাকাগুলোয় উত্তেজনা বিরাজ করছে। বৃহস্পতিবার রাতে এক চেয়ারম্যান প্রার্থীর কর্মী আবদুল ওহাব ছুরিকাঘাত করে পূর্ণিমা রানীকে (২৮) গুরুতর জখম করে। পূর্ণিমা রানীর মা সিন্দুক বেওয়া অভিযোগ করে বলেন, চেয়ারম্যান প্রার্থী ফজলুল হককে ভোট না দেয়ায় তার কর্মী ওহাব ওরফে ডিমালু রাতে দলবল নিয়ে বাড়িতে হামলা চালায়। একপর্যায়ে ঘরের ভেতরে ঢুকে পূর্ণিমার পেটে ধারালো অস্ত্র চালায়। এতে রক্তাক্ত অবস্থায় পূর্ণিমা মাটিতে পড়ে যায়। ওই সময়  প্রতিবেশীরা ছুটে এলে ডিমালু ঘটনাস্থল থেকে সটকে পড়ে। এদিকে শুক্রবার দুপুরে এক পরাজিত ইউপি সদস্যের কর্মীর হামলায় উত্তম রায় (২৫) ও প্রহ্লাদ (৩৪) নামে দুই ব্যক্তি আহত হয়েছে। এ ছাড়াও ডুমুরকালি বাজারে অতুল চন্দ্র নামে এক ব্যক্তির দোকান ভাঙচুর করে প্রতিপক্ষ। এ ব্যাপারে নবনির্বাচিত চেয়ারম্যান শরৎ চন্দ্র রায় বলেন, প্রতিপক্ষ এলাকায় ত্রাস সৃষ্টি করছে। সন্ত্রাসীদের ভয়ে গ্রামবাসী আতঙ্কের মধ্যে রয়েছে। তবে হেরে যাওয়া প্রার্থী ফজলুল হক তার বিরুদ্ধে আনা অভিযোগ অস্বীকার করেছেন।    ডিমলায় দুই চেয়ারম্যান প্রার্থীর জরিমানা  নীলফামারী প্রতিনিধি: আচরণবিধি লঙ্ঘন করে মিছিল ও শোডাউন করার অভিযোগে ডিমলা উপজেলার দুই চেয়ারম্যান প্রার্থীর ১২ হাজার টাকা জরিমানা করা হয়েছে। বৃহস্পতিবার দুপুরে খালিশা চাপানী ইউনিয়নের চেয়ারম্যান প্রার্থী রফিকুল ইসলাম তার সমর্থক নিয়ে খালিশা চাপানীর বাঘেরপুল থেকে বেপারিটলা পর্যন্ত মিছিল ও একই দিন রাতে নাউতারা ইউনিয়নের চেয়ারম্যান প্রার্থী মোশারফ হোসেনের সমর্থকরা নাউতারা বাজারে শোডাউন করে আচরণবিধি লঙ্ঘন করায় গতকাল দুপুরে রফিকুল ইসলামের ১০ হাজার ও মোশারেফ হোসেন  মিণ্টুর ২ হাজার টাকা জরিমানা করেন ভ্রাম্যমাণ আদালত।    নির্বাচনী আচরণবিধি লঙ্ঘনের অপরাধে জরিমানা  নবাবগঞ্জ (ঢাকা) প্রতিনিধি: ঢাকা নবাবগঞ্জ উপজেলায় নির্বাচনী আচরণবিধি অমান্য করায় ভ্রাম্যমাণ আদালত ৫৫,৫০০ টাকা জরিমানা করেছেন। গতকাল উপজেলার বান্দুরা বাসস্ট্যান্ডে নির্বাহী ম্যাজিস্ট্রেট আজিজ হায়দার ভূঁইয়া ভ্রাম্যমাণ আদালত অভিযান চালিয়ে নির্বাচনী আচরণবিধি অমান্য করায় বিভিন্ন ব্যক্তির কাছ থেকে ৫৫,৫০০ টাকা জরিমানা আদায় করেছেন।    চারদিন পর লাশ মিললো ছাতকের ছমিরুনের  সিলেট অফিস: চারদিন পর লাশ মিললো ছমিরুনের। গ্রামের একটি পুকুর থেকে তার লাশ উদ্ধার করেছে পুলিশ। দুই সন্তানকে ঘরে রেখে মোবাইল ফোনে কথা বলার জন্য বাইরে বের হন ছাতকের স্বামী পরিত্যক্তা ছমিরুন বেগম। এরপর থেকে নিখোঁজ তিনি। নিখোঁজের ৪ দিন পর ছমিরুনের লাশ উদ্ধার করেছে পুলিশ। গতকাল উপজেলার নরবিশ্বম্ভরপুর নাগরাখালী গ্রামের আছব আলীর পুকুর থেকে তার লাশ উদ্ধার করা হয়। তাকে ঘর থেকে ডেকে নিয়ে ধারালো অস্ত্রের আঘাতে খুন করা হয় বলে জানিয়েছে পুলিশ। তিনি  ওই গ্রামের মৃত তহুর আলীর মেয়ে ও স্বামী পরিত্যক্তা। তিনি পিত্রালয়ের ত্যাজ্যবিত্তে সন্তানদের নিয়ে পৃথক ঘরে বসবাস করছিলেন। ছমিরুনের স্বজনরা জানায়, মঙ্গলবার রাতে খাওয়া-দাওয়া শেষে প্রতিদিনের মতো ঘরে শুয়ে পড়লে মোবাইলে ফোন পেয়ে ঘর থেকে বের হন। এরপর আর ফিরেননি। তখন থেকে তার মোবাইল ফোনও বন্ধ ছিল। ছমিরুনের ২ ছেলে তাজউদ্দিন (১৮) ও জাকারিয়া (৫) তখন ঘুমিয়ে ছিল। সকালে তারা ঘুম থেকে উঠে মাকে পায়নি। পরে মামার কাছে এ কথা জানায়। অনেক খোঁজাখুঁজির পরও তাকে পাওয়া যায়নি। সন্ধান না পেয়ে তার ভাই আবুল কালাম বুধবার ছাতক থানায় একটি  সাধারণ ডায়েরি করেন। সাধারণ ডায়েরি করার পর গতকাল তার লাশ উদ্ধার করা হয়। লাশ উদ্ধারের পর ময়নাতদন্তের জন্য সুনামগঞ্জ সদর হাসপাতালে প্রেরণ করা হয়েছে। এ ব্যাপারে থানায় মামলার প্রস্তুতি চলছে। ছাতক থানার ওসি শাহজালাল মুন্সি জানান, কে বা কারা তাকে খুন করেছে মোবাইল ফোনের সূত্র ধরে তা খতিয়ে দেখা হচ্ছে।    কুষ্টিয়ায় স্বেচ্ছাসেবক লীগ ও ছাত্রলীগ সংঘর্ষ  কুষ্টিয়া প্রতিনিধি: কুষ্টিয়া শহরে আবারও স্বেচ্ছাসেবক লীগ ও ছাত্রলীগ সংঘর্ষে স্বেচ্ছাসেবক লীগ কর্মী রোমেল (২৫)  আহত হয়েছে। গত বৃহস্পতিবার রাত ৯টার দিকে থানাপাড়া এলাকা থেকে স্বেচ্ছাসেবক লীগের একদল সশস্ত্র ক্যাডার ঈদগাহপাড়া এলাকায় গিয়ে ছাত্রলীগের নেতাকর্মীদের ওপর হামলা চালায়। এ সময় ছাত্রলীগ নেতাকর্মীরা স্বেচ্ছাসেবক লীগের কর্মীদের ধাওয়া করলে নারিকেলতলা মোড়ে উভয় গ্রুপ সংঘর্ষে জড়িয়ে পড়ে। এ সময় স্বেচ্ছাসেবক লীগের কর্মী রোমেল ছুরিকাঘাতে গুরুতর আহত হয়। ভাঙচুর করা হয় জেলা ছাত্রলীগের সহসভাপতি মীর সাইফুল ইসলামের ছোট ভাইয়ের দোকান। এ সময় বেশ কয়েক রাউন্ড গুলি ও বোমার বিস্ফোরণ ঘটে। এ ঘটনার জের ধরে কুষ্টিয়া মডেল থানা পুলিশ অভিযান  চালিয়ে সরকারি কলেজ শাখা ছাত্রলীগ সাধারণ সম্পাদক আবদুল্লাহ আল মামুনসহ ৬ ছাত্রলীগ নেতাকর্মীকে গ্রেপ্তার করেছে। পুলিশ সূত্র জানায়, গতকাল ভোর রাত ৩টার দিকে কুষ্টিয়া সরকারি কলেজ ছাত্রাবাস থেকে তাদেরকে গ্রেপ্তার করে পুলিশ। এ সময় তাদের হেফাজত থেকে ককটেল, ধারালো অস্ত্র ও লাঠিসোটা উদ্ধার করে। গ্রেপ্তারকৃত অন্যরা হচ্ছে- রুবেল, রেজাউল করিম, রাসেল উদ্দিন, মজনুল হক ও আতিকুর। এর মধ্যে মামুনের বিরুদ্ধে চাঁদাবাজির মামলা রয়েছে বলে পুলিশ জানিয়েছে। কুষ্টিয়া মডেল থানার ওসি (সার্বিক) আনোয়ার হোসেন জানান, বৃহস্পতিবার রাত ৯টার দিকে  স্বেচ্ছাসেবক লীগ-ছাত্রলীগ সংঘর্ষে জড়িয়ে পড়ে। রাতে আবার সংঘর্ষের আশঙ্কা দেখা দেয়ায় পুলিশ কুষ্টিয়া সরকারি কলেজ ছাত্রাবাস ঘিরে রাখে। পরে ওই ছাত্রাবাসে অভিযান চালিয়ে ছাত্রলীগ নেতা মামুন ও ৫ ছাত্রলীগ কর্মীকে গ্রেপ্তার করে এবং তাদের হেফাজত থেকে একটি ককটেল, বেশকিছু ধারালো অস্ত্র ও লাঠিসোটা উদ্ধার করে।    জুড়ীতে এক প্রার্থীর সংবাদ সম্মেলন  বড়লেখা (মৌলভীবাজার) প্রতিনিধি: জুড়ী উপজেলার ফুলতলা ইউপি নির্বাচনে ৪টি কেন্দ্রে ভোট কারচুপি ও ব্যাপক অনিয়মের অভিযোগ  এনে পুনরায় ভোট গণনার দাবি জানিয়ে সংবাদ সম্মেলন করেছেন এক চেয়ারম্যান প্রার্থী। বৃহস্পতিবার ওই ইউপির চেয়ারম্যান প্রার্থী চারবারের সাবেক চেয়ারম্যান মাসুক আহমদ ফুলতলায় এক সংবাদ সম্মেলনের আয়োজন করে ওই দাবি জানান। মাসুক আহমদের (তালা) বাংলাদেশ নির্বাচন কমিশন, ঢাকা; মৌলভীবাজার জেলা নির্বাচন ও জুড়ী উপজেলা রিটার্নিং অফিসার বরাবর লিখিত অভিযোগ ও সংবাদ সম্মেলন সূত্রে জানা গেছে, ফুলতলা ইউনিয়নের ফুলতলা চা বাগান প্রাথমিক বিদ্যালয় প্রিজাইডিং অফিসার অরুণ মণি সিংহ, এলবিন টিলা হাসপাতাল কেন্দ্রের প্রিজাইডিং অফিসার রণজিৎ কুমার,  রাজকী চা বাগান প্রাথমিক বিদ্যালয় কেন্দ্রে প্রিজাইডিং অফিসার মাহবুবুর রহমান, রাজকী চা বাগান প্রাথমিক পূজা মণ্ডপের প্রিজাইডিং শাহজাহানের সহযোগিতায় ভোট কারচুপি হয়েছে। সংবাদ সম্মেলনে তিনি বলেন, ওই চারটি কেন্দ্রে মোট ৩৩১টি ভোট পরিকল্পিতভাবে অবৈধ ঘোষণা করা হয়। ভোট গণনার আগেই আমার এজেন্টদের কেন্দ্র থেকে বের করে দেয়া হয় এবং কেন্দ্রের ফলাফল নির্ধারিত ফরমে না দিয়ে সাদা কাগজে দেয়া হয়। উপজেলা বেসরকারি ফলাফল শিটে ভুল ও ওভাররাইটিং করা হয়। সংবাদ সম্মেলনে উপস্থিত ছিলেন সেলিম আহমদ, ফয়জুর রহমান, আমিনুল ইসলাম বিপ্লব, তবারক  আলী, সুরুজ আলী, আলী আমজাদ লিটন, নজির আহমদ, জহিরুল ইসলাম, বাবুল আহমদ, মিজানুর রহমান, আমির উদ্দিন প্রমুখ।    লিমনের অস্ত্র মামলা ঝালকাঠির বিশেষ ট্রাইব্যুনালে  ঝালকাঠি প্রতিনিধি: রu200c্যাবের গুলিতে পঙ্গু হওয়া লিমন হোসেনের বিরুদ্ধে রu200c্যাবের দায়েরকৃত অস্ত্র মামলায় বিশেষ ট্রাইব্যুনাল আদালত-১ এর বিচারক ৩ সপ্তাহ সময় মঞ্জুর করে আগামী ৩রা জুলাই তারিখ ধার্য করেছেন। গত বৃহস্পতিবার বিশেষ ট্রাইব্যুনাল আদালত-১ এ প্রথম ধার্য তারিখে আসামি লিমনের আইনজীবী মানিক লাল  আচার্য্য তার চিকিৎসার্থে ঢাকায় অবস্থানের কথা উল্লেখ করে সময় চেয়ে এ আবেদন করেন। গত ২৩শে মার্চ রাজাপুর উপজেলার সাতুরিয়ায় স্থানীয় শহীদ জমাদ্দারের বাড়ির কাছে লিমনের পায়ে গুলি করে রu200c্যাব সদ্যসরা। লিমনকে মোর্শেদের সহযোগী উল্লেখ করে বরিশাল রu200c্যাব-৮ এর ডিএডি লুৎফর রহমান বাদী হয়ে লিমনের বিরুদ্ধে অস্ত্র আইনে ও সরকারি কাজে বাধা দেয়ার অভিযোগে পৃথক দুটি মামলা করেন।    কুমিল্লায় বিপুল পরিমাণ অস্ত্র ও গোলাবারুদসহ জামায়াত নেতা গ্রেপ্তার  স্টাফ রিপোর্টার, কুমিল্লা  থেকে: রu200c্যাব-২ এর একটি দল অভিযান চালিয়ে চৌদ্দগ্রাম থেকে বিপুল পরিমাণ অস্ত্র ও গোলাবারুদসহ নজরুল ইসলাম মামুন নামের এক জামায়াত নেতাকে গতকাল ভোরে গ্রেপ্তার করেছে। রu200c্যাব জানায়, গোপন সংবাদের ভিত্তিতে রu200c্যাব-২ ঢাকার মেজর মো. এরশাদুল হক ও ক্যাপ্টেন মো. ইমরুল কায়েসের নেতৃত্বে রu200c্যাবের একটি দল গতকাল ভোরে কুমিল্লার চৌদ্দগ্রাম উপজেলার আলকরা ইউনিয়নের পশ্চিম ডেকরা গ্রামের জামায়াত নেতা নজরুল ইসলাম মামুনের বাড়িতে অভিযান চালায়। রu200c্যাব জানায়, এ সময় মামুনের বসত ঘরে তল্লাশি চালিয়ে ৪ রাউন্ড গুলিভর্তি ম্যাগাজিনসহ ৭.৬৫ মি.মি.  একটি চায়নিজ পিস্তল, ২টি ভারতীয় তৈরি কাটা রাইফেল, ৬টি দেশীয় তৈরি পাইপগান, একটি দেশীয় তৈরি শুটারগান, ৫ রাউন্ড শটগানের কার্তুজ, জামায়াত মতাদর্শের ৩০টি বই ও বাংলাদেশ ইসলামী ছাত্রশিবিরের সংক্ষিপ্ত পরিচিতির ২২টি লিফলেট উদ্ধার করা হয়। গতকাল দুপুরে উল্লিখিত অস্ত্র ও গোলাবারুদসহ জামায়াত নেতা মামুনকে রu200c্যাব-১১ কুমিল্লাস্থ কার্যালয়ে সাংবাদিকদের সামনে হাজির করা হয়। রu200c্যাব জানায়, গ্রেপ্তারকৃত মামুনের বিরুদ্ধে চৌদ্দগ্রাম থানায় একটি হত্যা মামলাসহ আরও ৩টি মামলা রয়েছে। ওই উপজেলায় আসন্ন ইউপি নির্বাচনে সহিংসতার উদ্দেশ্যে  অস্ত্রগুলো মজুত করা হয় বলে জানানো হয়। গ্রেপ্তারকৃত নজরুল ইসলাম মামুন (২৮) চৌদ্দগ্রাম উপজেলার পশ্চিম ডেকরা গ্রামের ইয়াকুব আলীর ছেলে। এক সময় শিবিরের রাজনীতিতে সে চৌদ্দগ্রাম উপজেলা ছাত্রশিবিরের সাধারণ সম্পাদক ছিল। বর্তমানে সে উপজেলার আলকরা ইউনিয়ন জামায়াতে ইসলামীর সেক্রেটারির দায়িত্বে নিয়োজিত। এ ব্যাপারে চৌদ্দগ্রাম থানায় মামলা করা হয়েছে।  এদিকে, এ ঘটনায় গতকাল বিকালে জামায়াতে ইসলামী কুমিল্লা দক্ষিণ জেলা কার্যালয়ে এক সংবাদ সম্মেলনের আয়োজন করে। ওই সম্মেলনে জেলা (দক্ষিণ) জামায়াতের আমীর আবদুস সাত্তার মামুনকে  ষড়যন্ত্রমূলকভাবে গ্রেপ্তার করা হয়েছে বলে দাবি করেন। তিনি এ ঘটনার বিচার বিভাগীয় তদন্তসহ জাতীয় ও আন্তর্জাতিক মানবাধিকার সংগঠনের হস্তক্ষেপ কামনা করে তার মুক্তির দাবি জানান।     নারায়ণগঞ্জে বাসভাড়া নিয়ে ২০শে জুনের হরতাল সফল করতে মিছিল-সমাবেশ  স্টাফ রিপোর্টার, নারায়ণগঞ্জ থেকে: ঢাকা-নারায়ণগঞ্জ রুটে বর্ধিত বাসভাড়া প্রত্যাহারের দাবিতে আগামী ২০শে জুন নারায়ণগঞ্জে অর্ধবেলা হরতাল সফল করতে গতকাল শহরে সমাবেশ ও মিছিল করেছে হরতাল আহ্বানকারী যাত্রী অধিকার সংরক্ষণ  ফোরাম। সমাবেশে বক্তারা স্থানীয় প্রশাসনের প্রতি ক্ষোভ প্রকাশ করে বলেন, সিএনজি গ্যাসের দাম বৃদ্ধির অজুহাত দেখিয়ে ঢাকা-নারায়ণগঞ্জসহ নারায়ণগঞ্জের অভ্যন্তরের বিভিন্ন রুটে অতিরিক্ত বাসভাড়া আদায় করলেও প্রশাসন কোন উদ্যোগ নিচ্ছে না। বরং, প্রশাসন নীরবতা দেখিয়ে বাস মালিকদের পক্ষে অবস্থান ও তাদের স্বার্থসংরক্ষণ করছে। এ কারণেই ২০শে জুন হরতাল আহ্বান করা হয়েছে। বক্তারা ওইদিন নারায়ণগঞ্জে হরতাল সফল করার জন্য সবার প্রতি আহ্বান জানান। বক্তারা বলেন, ঢাকা-নারায়ণগঞ্জ রুটে ভাড়া কোনক্রমেই ২৪ টাকার অধিক ও নারায়ণগঞ্জ-চিটাগাং রোডে বাস  ভাড়া ১৪ টাকার বেশি মানা হবে না। তারা অবিলম্বে ঢাকা-নারায়ণগঞ্জ রোডে সর্বোচ্চ ১৬ টাকা ভাড়ায় বিআরটিসির বাস সার্ভিস চালুর দাবি করেন। নারায়ণগঞ্জ প্রেসক্লাবের সামনে প্রতিবাদ সমাবেশ শেষে একটি বিক্ষোভ মিছিল শহরের বিভিন্ন সড়ক প্রদক্ষিণ করে। যাত্রী অধিকার সংরক্ষণ ফোরামের আহ্বায়ক রফিউর রাব্বির সভাপতিত্বে প্রতিবাদ সমাবেশে অন্যান্যের মধ্যে বক্তব্য রাখেন নারায়ণগঞ্জ নাগরিক কমিটির সভাপতি এডভোকেট এ বি সিদ্দিক, সাধারণ সম্পাদক আবদুর রহমান, জেলা জাসদের সাধারণ সম্পাদক মোহর আলী চৌধুরী, বাংলাদেশের কমিউনিস্ট পার্টি (সিপিবি)  নারায়ণগঞ্জ জেলা শাখার দুলাল সাহা, বাংলাদেশ সমাজতান্ত্রিক দল বাসদের এডভোকেট মাহবুবুর রহমান ইসমাইল, সাম্যবাদী দলের হানিফুল কবির, সমমনার সভাপতি রোকনউদ্দিন আহমেদ, ন্যাপের এডভোকেট আওলাদ হোসেন, নারায়ণগঞ্জ সাংস্কৃতিক জোট সভাপতি ভবানী শংকর রায়, হিমাংশু সাহা, নজরুল ইসলাম চৌধুরী অজয়, হানিফুল কবীর, মাহতাব উদ্দিন প্রমুখ।    আদর্শ ইউনিয়ন হবে পাড়াতলী  বশির আহম্মেদ মোল্লা, রায়পুরা (নরসিংদী) থেকে: উপজেলা আওয়ামী লীগের যুগ্ম সম্পাদক চরাঞ্চল উন্নয়ন কমিটির সদস্যসচিব, তিনি  মাসুদুর রহমান মাসু পাড়াতলী ইউনিয়নে চেয়ারম্যান প্রার্থী। দীর্ঘদিন ধরে এলাকাতে বিভিন্ন সামাজিক উন্নয়নমূলক কর্মকাণ্ড করে আসছেন তিনি। এবারের নির্বাচনে সবাই তার হয়ে ঐক্যবদ্ধভাবে মাঠে নেমেছেন। তার পক্ষে প্রতিদিন সভা-সমাবেশ, গণসংযোগ করছেন কেন্দ্রীয় আওয়ামী লীগ নির্বাচন পরিচালনা কমিটির সদস্য মোজাম্মেল হকসহ হুমায়ুন কবির, হাসান জামিল বাদল, কামরুজ্জামান কফু, আ. হাসিম ভেন্ডার, নাজিম উদ্দিন মাস্টার, হাবিবুর রহমান, জমির হোসেন, লাল মিয়া, মন্নাফ মেম্বার, নজরুল ইসলাম ডিলার, জহুর মিয়া, পণ্ডিত মিয়া, জহিরুল আলম বাদল, শহীদ  উল্লাহ মেম্বার, সামসু মিয়া, মাঈন উদ্দিন, মজিবুর রহমান, গোলাপ মিয়া, সিদ্দিকুর রহমান, ডুগা মিয়া, ফারুক মিয়া, একাব্বর আলী, বাদশাহ মিয়া, নূরুজ্জামান, সিকু মিয়া, ডা. সামসুল হক সুরুজ, তুবু মিয়া, আ. কাদির এবং এলাকার প্রত্যেক বাড়ি থেকে কয়েকজন করে কাজ করছেন। বিশিষ্ট সমাজসেবক ফজলুল হক চৌধুরী ঘুষ, দুর্নীতি, দলাদলি, মারামারি, দাঙ্গা-হাঙ্গামা ও অসামাজিক কার্যকলাপ সমাজ থেকে দূর করে ন্যায়বিচার প্রতিষ্ঠিত করার জন্যই চেষ্টা চালাচ্ছেন; এলাকার মাসুম ভাইকে চেয়ারম্যান নির্বাচিত করার আহ্বান জানিয়েছেন তিনিও। ফরাজী বাড়ির জমির হোসেন  বলেন, তার এলাকায় চেয়ারম্যান ধরে রাখতে গোষ্ঠীভিত্তিক দলাদলি ভুলে গিয়ে এলাকার মাটির স্বার্থে ঐক্যবদ্ধভাবে কর্মীরা কাজ করছেন। লাল মিয়া বলেন, আমরা নিজেকে মাসু মনে করে কাজ করছি। বিভিন্ন সভা-সমাবেশের মাধ্যমে মধ্যনগরবাসী মাসু ভাইকে সমর্থন দিয়েছে। মাসু বলেন, আপনাদের দোয়া নিয়ে মামলা, হামলা ও সংঘাতমুক্ত আদর্শ ইউনিয়ন প্রতিষ্ঠা করবো। রাজু ও বাচ্চু ভাইয়ের হাতকে শক্তিশালী করে এলাকাতে ব্যাপক উন্নয়ন করতে চাই।